SKRIFTLIG FORESPØRGSEL E-3200/00

af Mario Mauro (PPE-DE) til Kommissionen

(12. oktober 2000)

Om: En international organisations forskelsbehandling af en sportssammenslutning, der har kæmpet mod doping

Selskabet A. & V. Sport Ltd og gruppen Amore & Vita Giubileo Beretta har igennem 15 år deltaget i international konkurrencesport og har opnået de bedste resultater, hvor de har lagt vægt på de sunde principper i sporten.

Cykelholdet Amore & Vita, som er professionelle cykelryttere, der hører til Fanini-teamet, kan rose sig af at have den længste tradition i international sport. Holdet har opnået mange succeser rundt omkring i verden (11 verdensmesterskaber, 28 Italiensmesterskaber, 11 gange Giro d'Italia osv.), det har indført 3 700 sportsudøvere i cykelsporten og har opdaget og hjulpet mange mestre frem som f.eks. Cipollini, Bartoli, Tafi, Sørensen m.fl.

Holdets leder, Ivano Fanini har i de seneste år, hvor man var mindre mistænksom end nu, bekæmpet doping for at gøre cykelsporten til en ren sport. På nuværende tidspunkt foregår der mange diskussioner inden for denne sport, hvor mange cyklister fra hele verden er involveret i doping.

Til trods for at A. & V. Sport overholder alle krav for medlemskab i 2000, har Den Internationale Cyklistunion (ICU) i skikkelse af sin formand, Verbruggen, ikke desto mindre først med et påskud forsinket og siden afslået holdets optagelse for dette år.

Den Internationale Cyklistunion har således uden nogen som helst grund nægtet Amore & Vita registrering som professionelt hold i verdensklasse. Spørgsmålet har givet anledning til en retstvist, som i månedsvis har været syltet i UCI. Det betyder, at holdet ikke har været i stand til deltage i konkurrencer i verdensklassen som f.eks. Giro d'Italia, som det havde deltaget i 15 år i træk, ligesom Amore & Vita heller ikke kan deltage i Giro di Lucca, et etapeløb som finder sted på gruppens hjemmebane, hvor holdet har flest sponsorer og tilhængere.

Kan Kommissionen oplyse, hvad den har til hensigt at gøre for at sikre, at selskabet og gruppen kan optages, så sportsånden og de unge cyklister kommer til at veje tungere end de bureaukratiske argumenter, som UCI fremfører?

Mener Kommissionen ikke, at det forhold, at Amore & Vita uden grund er blevet nægtet optagelse i Den Internationale Cyklistunion, i realiteten er gengæld fra UCI's side for Ivano Faninis anklager og kampagner mod enhver form for doping inden for cykelsporten?

Mener Kommissionen endvidere ikke, at situationen er meget uheldig for familierne til 30 cykelryttere og andre EU-lande og for organisationen, som på grund af manglende deltagelse i de vigtigste konkurrencer er ved at miste sine vigtigste sponsorer og ikke længere kan lade sit hold deltage i konkurrencer i de kommende år?

Svar afgivet på Kommissionens vegne af Viviane Reding

(15. december 2000)

Kommissionen har altid understreget, at den tillægger spørgsmål vedrørende bekæmpelse af doping stor betydning.

På grundlag af det ærede medlems oplysninger er Kommissionen imidlertid ikke i stand til at se, hvorledes EF-retten skulle være berørt af Den Internationale Cyklistunions (UCI) beslutning.

Da Kommissionen ikke råder over beviser for det modsatte, finder den, at dette spørgsmål ikke henhører under Fællesskabets beføjelser og afholder sig derfor fra at gribe ind. Sagen synes snarere at henhøre under sportsorganisationernes kompetence.